SA ontwerpers gaande oor Eugenie se rok | Netwerk24
SA ontwerpers gaande oor Eugenie se rok
Deur Jackie Kruger 12 Oktober 2018 16:47
Hy is bly prinses Eugenie het weggedoen met ’n sluier, sê die modeontwerper Simon Rademan.
Die prinses en Jack Brooksbank is Vrydag in die St. George-kapel in Windsor getroud. Haar rok is ’n skepping van Peter Pilotto en Christopher de Vos.
Rademan het by navraag gesê hy hou van ’n sluier.
Prinses Eugenie in haar trourok. Foto: Getty Images/Gallo
“Maar ek is gaande daaroor dat sy in ’n moderne twist die sluier weggegooi het.”
Hy is ook vol lof vir die rok se lae rug. Eugenie het spesiaal versoek dat die rok die letsel moet wys van die operasie wat sy op 12-jarige ouderdom gehad het weens skoliose.
“Dit is ’n beautiful rok. Ek wens net ek kon meer van die detail sien.”
Hy hou van die neklyn en die lengte.
“Ek dink dis wonderlik dat sy haar letsel aan die wêreld wys.”
Met haar tiara – aan haar geleen deur koningin Elizabeth – en haar blomme – kon hy ook nie fout vind nie.
“Die blomme is dieselfde kleur as die rok – ’n naaswit ivoor,” sê hy.
Volgens hom kan die rok nie vergelyk word met Meghan Markle se trourok toe sy en prins Harry in Mei vanjaar getrou het nie.
“Die twee is onvergelykbaar. Met Meghan was dit ’n politieke stelling.”
Hy meen die rok pas by ’n werklike prinses soos Eugenie.
“Met ’n loopbaan van 30 jaar agter my, kan ek nie een ding sien wat verkeerd was nie. Ek kan net my hande saamslaan en sê well done. Ek wens haar net die beste toe.”
Die modeontwerper Gert-Johan Coetzee sê daar word algemeen gevoel Markle se rok het nie mooi gepas nie. Maar prinses Eugenie se rok dra sy goedkeuring weg. “Die rok is vir my stunning, dit is ’n regte prinsesrok. Behalwe die mou – soos Meghan s’n – het nie goed gepas nie. Ek verkies ’n nouer, meer elegante mou.
“Ek is mal oor die tiara met die groen steen wat Eugenie gedra het – ek dink dit is stunning.”
Meer oor: Prinses Eugenie | Simon Rademan | Gert-Johan Coetzee | Stunning. | Sluier | Trourok
Prinses Eugenie-troue: Gaste se top-uitrustings
Prinses Eugenie trou: Kyk vir prins George en prinses Charlotte!